 NA MWANGI MUIRURI  BW MUTAHI Ngunyi, aliyekuwa mwanapropaganda wa masuala ya kisiasa wa Rais Uhuru Kenyatta (ambaye kwa sasa ni mstaafu) amefichua kwamba walifadhili uzinduzi wa manifesto ya George Wajackoyah mnamo Juni 30, 2022. Alisema nia ya kuunga mkono mwaniaji huyo wa urais kwa chama cha Roots Party, ilikuwa ya kukasirisha mwaniaji wa Kenya Kwanza Alliance, Dkt William Ruto. Dkt Ruto wakati huo akiwa Naibu wa Rais, alikuwa pia akizindua manifesto yake siku hiyo. Bw Ngunyi amekiri kwamba “Sisi ndio tulienda kwa vyombo vya habari na tukalipa ili runinga zionyeshe sambamba hafla ya Dkt Ruto na ya Wajackoyah. “Sisi ndio tulikuwa kiini cha runinga kugawa upeperushaji nusu kwa nusu, Dkt Ruto nusu moja na Wajackoyah hiyo nyingine. Nia ilikuwa kudhalalisha makali ya manifesto ya Dkt Ruto na pia kumkasirisha,” akasema. Bw Ngunyi katika mahojiano na runinga ya NTV, amekiri kwamba Dkt Ruto alikuwa amempa Rais Kenyatta mahangaiko ya kimikakati kiasi kwamba hata ndani ya serikali kulijaa kuchanganyikiwa kuhusu jinsi ya kumzima. Rais Kenyatta alikuwa akimuunga mkono kinara wa Azimio, Bw Raila Odinga lakini wengi katika serikali walikaidi na wakamfuata Dkt Ruto. Bw Ngunyi alidai kwamba alijaribu kumuelezea Rais Kenyatta kwamba kumuuza Bw Odinga hasa katika Mlima Kenya, haingekuwa rahisi. “Lakini shida kubwa ya Kenyatta ni kwamba alikuwa haambiliki na hasemezeki. Badala ya kuskiza ushauri, aliagiza akaunti zangu za benki zifungwe na pia mamlaka ya ukusanyaji ushuru (KRA) ianze kuniandamana na kunichunguza,” akasema. Hata hivyo, Dkt Ruto alipambana na akaibuka mshindi katika kura hiyo ya Agosti 9, 2022 kwa kupata asilimia 50.1 huku Bw Odinga akiwa wa pili kwa asilimia 48.8. Prof Wajackoyah aliibuka wa tatu kwa umbali sana, huku Bw Mwaure Waihiga wa chama cha Agano akiwa wa mwisho. Bw Ngunyi kwa sasa anasema amehamia mrengo wa Ruto, anaosakata ngoma yake.   [email protected]   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  